สำนักข่าว รอยเตอร์ คือใคร?
“ข้อมูลจากสำนักข่าว รอยเตอร์” คำนี้เป็นคำที่คุ้นหูเวลาเราดูข่าว เคยสงสัยไหมว่า รอยเตอร์ เป็นใคร ทำไมผู้รายงานข่าว ชอบอ้างว่ามาจากสำนักข่าว รอยเตอร์ ลงทุนแมนจะมาเล่าเรื่องนี้ให้ฟัง
31 ก.ค. 2562

สำนักข่าว รอยเตอร์ คือใคร? / โดย ลงทุนแมน
“ข้อมูลจากสำนักข่าว รอยเตอร์”
คำนี้เป็นคำที่คุ้นหูเวลาเราดูข่าว
เคยสงสัยไหมว่า รอยเตอร์ เป็นใคร
ทำไมผู้รายงานข่าว ชอบอ้างว่ามาจากสำนักข่าว รอยเตอร์
ลงทุนแมนจะมาเล่าเรื่องนี้ให้ฟัง
ในชีวิตประจำวัน
หากอยากรู้อะไร เราจะถาม Google
แต่ถ้าในโลกของวงการข่าว และข้อมูลธุรกิจแล้ว
หากเราอยากได้ข้อมูลอะไรที่น่าเชื่อถือ มีหลายคนต้องไปถาม รอยเตอร์
รู้หรือไม่ว่า บริษัทนี้ ซึ่งทำหน้าที่เป็นคลังข้อมูล มีมูลค่ามากอย่างที่เราคิดไม่ถึง
เริ่มแรกเลยคำว่า รอยเตอร์ ไม่ใช่ภาษาฝรั่งเศสอย่างที่หลายคนคิดกัน
รอยเตอร์เขียนว่า Reuters บริษัทนี้ก่อตั้งขึ้นเมื่อ ค.ศ. 1851 หรือเมื่อ 168 ปีที่แล้ว ที่ประเทศอังกฤษ โดยนายพอล รอยเตอร์ ซึ่งเป็นชาวเยอรมัน
บริษัทประกอบธุรกิจสำนักข่าว คอยรายงานสถานการณ์ที่เกิดขึ้นรอบโลก รวมทั้งให้บริการข้อมูลทางการเงิน เช่น ราคาหลักทรัพย์, ผลการดำเนินงาน, อัตราแลกเปลี่ยน
ลูกค้าของ Reuters นั้นส่วนใหญ่ไม่ใช่บุคคล แต่เป็นบริษัท และองค์กร ซึ่งมาจากหลายภาคส่วน ไม่ว่าจะเป็น สื่อหนังสือพิมพ์ โทรทัศน์ ตลาดหลักทรัพย์ โบรกเกอร์ หรือบริษัทเอกชนต่างๆ
ถ้าถามว่า ทำไมทุกคนต้องใช้ Reuters เป็นแหล่งข้อมูล
คำตอบน่าจะเป็นเพราะ ความรวดเร็วในการรายงาน
ตั้งแต่อดีต Reuters ได้สร้างชื่อเสียงว่า มักเป็นสื่อแรกที่รายงานข่าว
โดยกรณีที่โด่งดังคือ การรายงานข่าวข้ามทวีป เรื่องการลอบสังหารประธานาธิบดีสหรัฐอเมริกา อับราฮัม ลินคอล์น มายังประเทศในยุโรป
ทั้งนี้เป็นผลมาจากการที่บริษัทพัฒนาวิธีส่งข้อมูลให้รวดเร็วขึ้นอยู่ตลอดเวลา
ปี 1851 เป็นผู้คิดค้นการให้บริการข่าว โดยใช้เครื่องโทรเลข
ปี 1923 เป็นบริษัทแรกที่รายงานข่าวไปทั่วโลก โดยใช้คลื่นวิทยุ
ปี 1960 เป็นกลุ่มแรกที่ให้บริการข้อมูลทางการเงิน ผ่านระบบคอมพิวเตอร์
แต่ในช่วงหลัง ในโลกที่ความเร็วในการสื่อสาร แทบจะไม่แตกต่างกัน
Reuters จึงได้ต่อยอดธุรกิจ สร้างแพลตฟอร์มคลังข้อมูลทางการเงินขึ้นมา
ผ่านมาถึงปี 2008 ได้เกิดความเปลี่ยนแปลง เมื่อ Thomson Corporation บริษัทที่อยู่ในอุตสาหกรรมข้อมูลธุรกิจเช่นกัน ได้เข้าซื้อกิจการของ Reuters เกิดเป็นบริษัทใหม่ชื่อว่า “Thomson Reuters”
ซึ่งการรวมกันครั้งนี้ เป็นประโยชน์อย่างยิ่งต่อการพัฒนาฐานข้อมูลร่วมกัน เพราะ Thomson Corporation มีบริการด้านกฎหมาย บัญชี และภาษีด้วย
สำหรับโปรแกรมล่าสุดของบริษัทมีชื่อว่า Eikon สามารถเข้าถึงข้อมูลทางการเงินได้แบบเรียลไทม์ ถือเป็นคู่แข่งที่สำคัญของผู้นำตลาดอย่าง Bloomberg Terminal
ผลการดำเนินงานของ Thomson Reuters เป็นอย่างไร?
ปี 2017 รายได้ 1.6 แสนล้านบาท กำไร 4.3 หมื่นล้านบาท
ปี 2018 รายได้ 1.7 แสนล้านบาท กำไร 1.2 แสนล้านบาท (มีรายการพิเศษจากการขายธุรกิจ)
โดยสัดส่วนรายได้ เมื่อปี 2017 เป็นดังต่อไปนี้
54% มาจาก ธุรกิจข้อมูลการเงิน
30% มาจาก ธุรกิจข้อมูลกฎหมาย
13% มาจาก ธุรกิจข้อมูลบัญชีและภาษี
3% มาจาก ธุรกิจสำนักข่าว
แม้เราจะรู้จัก Reuters ในฐานะแหล่งข่าวอ้างอิง แต่จริงๆ แล้ว ธุรกิจข่าวกลับเป็นส่วนที่เล็กที่สุด
และส่วนที่สำคัญที่สุดก็คือ ธุรกิจข้อมูลการเงิน..
และนั่นทำให้ ปี 2018 บริษัทได้ตัดสินใจขายกิจการข้อมูลการเงิน ออกไป 55% ให้กับบริษัท Blackstone Group ในมูลค่ามากถึง 6.1 แสนล้านบาท ตั้งเป็นบริษัทใหม่ชื่อ Refinitiv เพื่อร่วมพัฒนาแพลตฟอร์ม Eikon แข่งขันกับ Bloomberg
และล่าสุด ตลาดหลักทรัพย์ลอนดอน (London Stock Exchange) ได้ประกาศซื้อบริษัท Refinitiv ในราคา 8.3 แสนล้านบาท ซึ่งจะทำให้ก้าวขึ้นมาเป็นตลาดหุ้นชั้นนำของโลก ที่มีบริการข้อมูลครบถ้วน
ปัจจุบัน Thomson Reuters มีมูลค่าอยู่ที่ราว 1.1 ล้านล้านบาท หากเทียบกับบริษัทในตลาดหลักทรัพย์ประเทศไทย จะมีขนาดใหญ่เป็นรองเพียงแค่ ปตท. ที่มีมูลค่าราว 1.3 ล้านล้านบาท เท่านั้น
จะเห็นได้ว่า
ในอดีต ปัจจุบัน หรือกระทั่งอนาคต
สิ่งที่ขาดไม่ได้เลยในการทำธุรกิจ คือข้อมูล
การตัดสินใจลงทุนอะไรบางอย่าง ต้องอาศัยข้อมูลที่ครบถ้วน และรวดเร็ว
ซึ่ง Reuters มีการพัฒนาบริการเพื่อตอบโจทย์สิ่งนี้มาเป็นร้อยปี และเป็นหนึ่งในผู้นำในวงการนี้จึงทำให้สิ่งที่เขาครอบครองอยู่มีมูลค่ามหาศาล
ต่อไปนี้เมื่อเราได้ยินคำว่าสำนักข่าว รอยเตอร์
ก็น่าจะทำให้เรานึกถึงบทความนี้
และคิดได้ว่า สำนักข่าวที่คุ้นหูกันมานาน เทียบไม่ได้เลยกับ ข้อมูลอื่นๆ ที่เขาครอบครองอยู่
เรื่องนี้อาจสรุปได้ว่า
ข้อมูลในโลกนี้มี 2 แบบ
แบบแรกคือ ข่าวทั่วไป แบบหาที่ไหนก็ได้
กับแบบที่สอง คือ ข้อมูลมีค่า ที่มีคนยอมจ่ายเงินซื้อในราคาแพง
สำหรับคนที่นำเสนอข้อมูล
ถ้าเราทำข้อมูลในแบบแรกได้ดี เราก็จะมีมูลค่าในระดับหนึ่ง แต่ก็จะพบกับคู่แข่งเต็มไปหมด
แต่ถ้าเราทำข้อมูลแบบที่สองได้ดี เราอาจมีมูลค่ามหาศาลแบบที่คาดไม่ถึง เหมือนอย่างบริษัท รอยเตอร์ ก็เป็นได้..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------
References
-
-
-
-
-